IRR sê kiesers is ontevrede met ANCFoto: ANA Die Suid-Afrikaanse Instituut vir Rassebetrekkinge (IRR) het Sondag gesê kiesers het op ses kernkwessies hul ontevredenheid met die ANC uitgespreek. Dié kwessies is ekonomiese groei, misdaad, opvoeding, gesondheidsorg, korrupsie en grondhervorming. Die party is egter die hoogste geplaas om die beste te presteer wat vyf kwessies betref buiten om korrupsie te bestry. Dit is die grootste bevindings wat gemaak is tydens die IRR se tweede peiling voor die nasionale verkiesing. Gareth van Onselen, die IRR se hoof van politiek en regeringsake, het in ŉ verklaring gesê swart kiesers het negatiewe tevredenheidstelling teenoor die ANC uitgespreek oor ekonomiese groei (-48%), misdaad (-31%), korrupsie (-33%) en grondhervorming (-7%) en ŉ klein positiewe tevredenheidstelling vir opvoeding (+5%) en gesondheidsorg (+3%). Onder ANC-kiesers was 51% “baie tevrede” met die nasionale regering se prestasie om korrupsie te bekamp, maar 47% glo die ANC, eerder as die DA of die EFF, kan korrupsie bestry. Die opname is tussen 12 en 26 Februarie gedoen. “Dit was ten volle demografies verteenwoordigend en slegs geregistreerde kiesers het aan die peiling deelgeneem. Altesaam 1 611 respondente is ondervra.” Onder alle kiesers het die ANC-regering ŉ negatiewe tevredenheidstelling ontvang op al ses kernkwessies: ekonomiese groei (-56%), misdaad (-41%), opvoeding (-11%), gesondheidsorg (-13%), korrupsie (-45%) en grondhervorming (-22%). Die hoogste ontevredenheid oor alle kwessies was onder minderheidskiesers en DA-kiesers. EFF-kiesers is oor die algemeen ontevrede met die ANC-regering op al ses kwessies, maar was meer simpatiek as DA-kiesers. ANC-kiesers was die meeste simpatiek jeens die ANC-regering se prestasie, maar meer ontevrede op drie kwessies: ekonomiese groei (-36%), misdaad (-16%), en korrupsie (-22%). Onder alle kiesers, het ŉ meerderheid van die respondente (30,1%) aangedui die EFF sal die beste korrupsie kan bestry. Die DA is in Gauteng gekies as die beste party om op drie van die ses kernkwessies te presteer: ekonomiese groei en werkskepping (34,9%), om misdaad te bekamp (34,7%) en korrupsie te bestry (33,1%). Die DA het universeel op alle vlakke gedomineer en op elke kwessie onder minderheidskiesers.